સંસ્‍કારોનો ભૌતિક ઉદેશ ધન,ધાન્‍ય, પશુ, સંતાન, દીર્ઘજીવન, સંપતિ, સમૃદ્ઘિ, શકિત અને બુદ્ઘિની પ્રાપ્‍તીનો હતો. હિંદુ માન્‍યતા અનુસાર આરાધના અને પ્રાર્થનાઓથી દેવો રીઝતા અને ભૌતિક સંપતિના રૂપમાં આકાંક્ષાઓની પૂર્તિ કરતા. જીવનની વિવિધ ઘટનાઓને લીધે ઉત્‍પન્‍ન થતા હર્ષ અને શોકને પ્રદર્શિત કરવા સંસ્‍કારોનું અનુષ્‍ઠાન કરાતું. વિવાહ એ માનવજીવનનો સહુથી વિશેષ આનંદદાયક પ્રસંગ હતો. સંતાન-પ્રાપ્‍તીના સમયે પિતાને અત્‍યંત આનંદ થતો. અંતયેષ્‍ટી એ શોકનો અવસર હતો. સાંસ્‍કૃતિક ઉદેશઃ સંસ્‍કારોના સાંસ્‍કૃતિક પ્રયોજનરૂપે સંસ્‍કારોમાં ધર્મ અને પવિત્રતાનો સમાવેશ પણ કરવામાં આવ્‍યો છે. મનુના જણાવ્‍યા અનુસાર ગર્ભાધાન, જાતકર્મ, ચૂડાકર્મ અને ઉપનયન સંસ્‍કાર કરવાથી બ્રાહ્મણોના ગર્ભ તથા બીજ સંબંધી દોષ દૂર થાય છે. બ્રાહ્મણોએ ગર્ભાધાન વગેરે શારીરિક સંસ્‍કાર વૈદિક કર્મો અનુસાર કરવા જોઇએ, જે આ લોક અને પરલોકને પવિત્ર બનાવે છે.